**ELŐTERJESZTÉS**

**Szombathely Megyei Jogú Város Közgyűlésének**

**2020. június 25-i ülésére**

**Javaslat közterület elnevezésére**

Magyarország helyi önkormányzatairól szóló 2011. évi CLXXXIX. törvény 42. § 8. pontja értelmében a közterületek elnevezése a képviselő-testület kizárólagos hatáskörébe tartozik.

Az Arany-patak melletti, az Illés Labdarúgó Akadémiához vezető 4065/1 és 4065/2 helyrajzi számú közutak jelenleg elnevezéssel nem rendelkező közterületek. A szóban forgó ingatlanok elhelyezkedését az előterjesztéshez csatolt térképmásolat szemlélteti.

Kóbor László, az Illés Sport Alapítvány kuratóriumi elnöke, valamint Illés Béla, az Alapítvány alapítója javaslatával egyetértve kérem a Közgyűlést, hogy a 4065/1 hrsz-ú és a 4065/2 hrsz-ú közutakat együttesen Szarka Zoltán utcának nevezze el.

Szarka Zoltán (1942-2016) Szombathely olimpiai bajnok labdarúgója volt. A Haladás legendás kapusaként 245 találkozón védte a zöld-fehérek hálóját a magyar első osztályban. Tagja volt az 1968-ban, Mexikóvárosban olimpiai bajnoki címet szerző magyar válogatottnak. 1962 és 1979 között játékosként, ezt követően pedig edzőként szolgálta szeretett klubját, és éveken át az Illés Akadémián oktatta a kapusnövendékeket.

2012 óta Szombathely Megyei Jogú Város Díszpolgára.

Szarka Zoltánt gazdag pályafutása és példamutató életútja Szombathelyhez és a szombathelyi labdarúgáshoz kötötte, így méltó tisztelgés lenne emléke előtt, ha a labdarúgó akadémiára vezető út az ő nevét viselné.

A kezdeményezők tájékoztatása szerint az alapítvány által benyújtott és nyertes pályázat részeként az utca szilárd burkolatot kap, a munkák hamarosan befejeződnek. Az akadémia működése jelentős helyi és idegenből érkező forgalmat vonz. Így az elnevezéssel emlékeztetni lehet a szombathelyieket és az ide látogatókat Szarka Zoltán játékos és edzői pályafutására, és felhívhatjuk a figyelmet arra, hogy a múltban elért eredmények és az azokat elérők emléke előtt mindig tisztelettel adózunk.

A javaslatot tevők előzetesen egyeztettek néhai Szarka Zoltán családjával, akik azt örömmel fogadták és támogatják.

Kérem a Tisztelt Közgyűlést, hogy az előterjesztést megtárgyalni, és a határozati javaslatot elfogadni szíveskedjék.

**Szombathely, 2020. június „ ”.**

**(: Dr. Nemény András :)**

**HATÁROZATI JAVASLAT**

**…/2020. (VI.25.) Kgy. számú határozat**

1. Szombathely Megyei Jogú Város Közgyűlése a Magyarország helyi önkormányzatairól szóló 2011. évi CLXXXIX. törvény 42. § 8. pontja értelmében a Szombathely 4065/1 hrsz-ú és a 4065/2 hrsz-ú közutakat együttesen Szarka Zoltán utcának nevezi el.
2. A Közgyűlés felkéri a polgármestert és a jegyzőt, hogy a közterület elnevezésével kapcsolatos adatszolgáltatási kötelezettség teljesítése iránt intézkedjen.
3. A Közgyűlés felkéri a polgármestert és a jegyzőt, hogy az 1. pontban elhatározott elnevezéssel kapcsolatban a nyilvántartásokon szükséges átvezetésről gondoskodjon.
4. A Közgyűlés felkéri a polgármestert, hogy a lakosságot a közterületi elnevezésről az önkormányzati hetilap és a Városi TV útján értesítse.

**Felelős:** Dr. Nemény András polgármester

Dr. Horváth Attila alpolgármester

Dr. Károlyi Ákos jegyző

(a végrehajtás előkészítéséért:

Dr. Holler Péter, a Hatósági Osztály vezetője

Kalmár Ervin, a Városüzemeltetési és Városfejlesztési Osztály vezetője

Dr. Kovács Előd, a Polgármesteri Kabinet vezetője)

**Határidő:** azonnal